《戏谢漕食豆粥》
宋代·李复

石泉清甘出山麓，瓦釜贮泉烹豆粥。
太行苦雾朝塞门，相与持杯煖寒腹。
集仙学士著绣衣，瑞节前驱光照玉。
入境风生三十州，高廪临边溢红粟。
公台深静兵卫严，部吏趋承冠履肃。
剪毛胡羊小耳肥，列瓮酿香浮螘绿。
尽嫌豪侈彻丰俎，坐刻黳煤温冻足。
拥炉招客学僧禅，争听敲鱼醒睡目。
太师论诗歌蟋蟀，千载遗音流晋曲。
何曾方丈裂饼多，武子琉璃蒸乳熟。
只知齿颊快芳羶，岂料年龄愁嗜欲。
但能举钵压饥肠，便觉古风亲土俗。
君不见锦帐咋地石季伦，又不见冰澌渡河刘文叔。
灶间燎湿困滹沱，席上争先出金谷。
岂惟暂饱济艰难，犹贵速成胜珠玉。
昔人不愿五侯鲭，今我何知九鼎肉。
杜陵春晚把锄归，常喜朝盘堆苜蓿。
莫嗟粗粝百年飧，且免祸盈鬼瞰屋。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。